**อย. จัดอบรมสร้างความเข้มแข็งกำกับดูแลเครื่องมือแพทย์ให้ราชอาณาจักรภูฏาน**

อย. ไทย และราชอาณาจักภูฏาน (Bhutan Food and Drug Authority) ร่วมพัฒนางานด้านสาธารณสุข โดย อย. ได้จัดอบรมสร้างความรู้ ความเข้าใจเกี่ยวกับข้อกำหนดในการกำกับดูแลผลิตภัณฑ์เครื่องมือแพทย์ ซึ่งมีคณะผู้แทนและเจ้าหน้าที่จาก Bhutan Food and Drug Authority เข้าร่วมอบรม เพื่อนำความรู้ที่ได้ไปพัฒนาการกำกับดูแลเครื่องมือแพทย์ของราชอาณาจักภูฏานต่อไป

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** ได้แลกเปลี่ยนแนวทางการทำงานของสำนักงานคณะกรรมการอาหารและยา (อย.) ในการพัฒนาการกำกับดูแลผลิตภัณฑ์ โดยใช้นโยบาย BETTER (BCG Model, E-services, Technology for life, Team Thailand, Empowerment, Rapid response) และ 5S (Speed, Safety, Satisfaction, Supporter, Sustainability) เพื่อคุ้มครองผู้บริโภค เพิ่มการเข้าถึงผลิตภัณฑ์เครื่องมือแพทย์ สนับสนุนผู้ประกอบการ และตอบสนองต่อความต้องการของผู้รับบริการ ผ่านการนำเทคโนโลยีมาใช้ และสร้างความร่วมมือระหว่างภาคส่วนต่าง ๆ โดยได้สนับสนุนความร่วมมือระหว่าง อย. และ Bhutan Food and Drug Authority ในการจัดอบรมหลักสูตร Medical Device Regulation ให้กับเจ้าหน้าที่จาก Bhutan Food and Drug Authority ซึ่งเป็นการอบรมเกี่ยวกับการกำกับดูแลเครื่องมือแพทย์ของประเทศไทย ทั้งการกำกับดูแลเครื่องมือแพทย์ก่อนออกสู่ตลาด รวมถึงการติดตามความปลอดภัยหลังออกสู่ตลาด ทั้งนี้ ราชอาณาจักรภูฏานอยู่ระหว่างปรับปรุงข้อกำหนดเกี่ยวกับการกำกับดูแลเครื่องมือแพทย์ ดังนั้น การอบรมหลักสูตรดังกล่าวจึงเป็นการเพิ่มพูนความรู้ ความเข้าใจเกี่ยวกับการกำกับดูแลเครื่องมือแพทย์ เพื่อนำไปใช้ในพัฒนางานสำหรับการกำกับดูแลเครื่องมือแพทย์ของราชอาณาจักรภูฏานต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 3 ตุลาคม 2566 / ข่าวแจก 3 ปีงบประมาณ พ.ศ. 2567





